Hoe beantwoord jy die vraag: Waar sien jy jouself oor vyf jaar? - Solidariteit Wêreld LoopbaanSolidariteit Wêreld Loopbaan
Tuis › Artikels › Hoe beantwoord jy die vraag: Waar sien jy jouself oor vyf jaar?
Hoe beantwoord jy die vraag: Waar sien jy jouself oor vyf jaar?
Dit mag een van die mees geykte onderhoudvrae wees. Nogtans, alhoewel dit flou en tot vervelens toe gebruik mag klink, word dit met goeie rede gevra en bly deel van die meeste werksonderhoude.
Daarbenewens ontlok en inspireer dit verskeie emosies by die persoon met wie die onderhoud gevoer word: skrik, angs, vrees, verwarring skuld, self-ondersoek ens. Daar mag dalk wel ʼn maak-of’breek-antwoord wees om ʼn werk te bekom en baie van ons versin ons ware ambisies ter wille van ons korttermyndoelwitte.
Die redes waarom dit ingesluit word
Voordat die riglyne vir die beantwoording van so ʼn vraag verskaf word, is dit belangrik om te verstaan waarom werkgewers hierdie vraag vra. Dit is billik om te sê dat hulle in die algemeen jou belangstellings en planne wil meet en assesseer hoe hierdie belangstellings in lyn is met hulle strategie.
“Die onderhoudvoerder wil meer verstaan oor jou loopbaandoelwitte en hoe hierdie pos by jou groot plan sal inpas,” sê Pamela Skillings, medestigter van Big Interview en onderhoudafrigter. “Hulle gee om oor jou loopbaandoelwitte want hulle wil iemand aanstel wat gemotiveerd en proaktief is en waarskynlik sal aanbly en hard sal werk indien aangestel word.”
Vermaarde loopbaanwebwerf Indeed.com stel dit dat werkgewers uitkyk vir kandidate wat beplan om langtermyn by die maatskappy te bly want personeelomset kom hulle duur te staan. Hulle sal assesseer of jy by die maatskappy sal kan groei en of jy jouself potensieel vir ʼn hele aantal jare by die maatskappy kan sien.
Nog ʼn faktor wat hulle sal ondersoek, is of jy oor- of ondergekwalifiseerd vir die pos is. As jy grootse ambisies koester oor waar jy oor vyf jaar wil wees, is jy oorgekwalifiseerd. As jy uiters beskeie ambisies koester, is jy waarskynlik ondergekwalifiseerd. Watter kant toe ook al, sal dit ʼn sein uitstuur oor jou dryfkrag en belangstellings en uiteindelik oor of jy in diens geneem kan word.
En die antwoord is …
Hierdie vraag is om verskeie redes beslis taamlik moeilik om eerlik en reguit te beantwoord. Eerstens, niemand het ʼn kristalbal om te sien wat in vyf jaar gaan gebeur nie. Die lewe is vol verrassings. Tweedens mag jy iets heeltemal verskillend in gedagte hê oor waar jy oor ʼn paar jaar wil wees, maar jy kan dit nie juis hardop sê en die risiko loop om die pos te verloor nie.
Skillings sê dat terwyl om te jok geheel en al onaanvaarbaar is, dit wys is om jou antwoorde redelik algemeen te hou, veral as jy nie weet wat die tipiese loopbaanpad by die maatskappy behels nie. “Vir die meeste onderhoudvrae beveel ek aan dat jy spesifiek moet wees, want algemene antwoorde is geneig om flou te wees en kan maklik vergeet word. Hierdie is die uitsondering. Maak jou antwoord eerlik, maar breed genoeg sodat dit nie twyfel veroorsaak oor of jy geskik is vir hierdie pos by hierdie organisasie nie.”
Die loopbaanwebwerf The Muse beveel aan dat jy jouself moet afvra waarheen hierdie pos jou realisties sal neem, en dat jynmoet dink oor hoe dit in lyn is met sommige van jou breër professionele doelwitte. So, byvoorbeeld, kan jy sê: Wel, ek is werklik opgewonde oor hierdie pos by Midnight Consulting want na vyf jaar sal ek graag gesien wil word as iemand met grondige kundigheid in die energiesektor, en ek weet dit is iets waarvoor ek hier die geleentheid gebied sal word. Ek is ook regtig opgewonde om in die volgende paar jare meer bestuursverantwoordelikhede op my te neem en potensieel selfs die leiding te neem in sommige projekte.”
“Om ʼn oorsig te gee van ʼn paar sleutel-areas wat jy voel interessant, haalbaar en relevant tot die pos is, kan genoegsame inligting aan die werkgewer verskaf terwyl dit ook jou toekoms buigbaar laat voorkom,” sê Indeed.com, wat daarmee Skilling se advies beaam om jou antwoorde redelik algemeen te hou. Dit is ook raadsaam om op kategorieë en nie spesifieke besonderhede nie te fokus.
Bowenal, sê Skillings, moet jy jou entoesiasme beklemtoon (sonder om jou langtermyndoelwitte uit die oog te verloor). “Baie belangrik is om dit duidelik te stel dat jy gemotiveerd is om hierdie geleentheid dadelik aan te gryp.”
Laastens, moenie verskeie loopbaanplanne aanbied wat onsamehangend voorkom nie. Dit sal jou onbestendig, onverskillig en onbetrokke laat lyk en soos iemand wat waarskynlik sal bedank sodra die volgende geleentheid opduik.
Indeed.com, 2018, “Interview question: ‘Where do you see yourself in five years?’ ”, https://www.indeed.com/career-advice/interviewing/interview-question-where-do-you-see-yourself-in-five-years
The Muse Editor, n.d., “How to answer “Where do you see yourself in 5 years?”, https://www.themuse.com/advice/how-to-answer-where-do-you-see-yourself-in-5-years
Pamela Skillings, 2019, “How to answer: Where Do You See Yourself in Five Years?”, https://biginterview.com/blog/2013/02/where-do-you-see-yourself-five-years.html